**Memorija vode**

Danas sam razgovarala s vodom,

Isprva je samo šutjela.

Onda sam joj počela šaputati

Mnogobrojne priče i tajne.

Progovorila je, uz mene žuborila.

Moje hihote pratila je mokrim šljapkanjem, moje suze uzimala u svoja njedra, moju vrisku pratila je valovima.

Onda sam ja ušutjela.

Voda je nastavila pričati.

Pokušala me krkljanjem navesti da nastavim, šumom mi ispričati svoje zgode.

Ja slušam, no ne razbirem,

Ne znam tvoj jezik.

Ti moj poznaš, moje priče pamtiš.

Ja ću tvoje čuti i zaboraviti

I sutra opet pričati s tobom.

**Vodenkonj i ja i ti**

Negdje usred rijeke

zvane San ta Si

stojimo nas troje,

vodenkonj i ja i ti.

U toj našoj strci

gledamo se mi

u plitkom dijelu rijeke,

rijeke San ta Si.

Uz pticu što mu čisti

među zuba 23,

vodenkonj nam prilazi

niz rijeku San ta Si.

Polako kročimo kroz vodu,

pa sve brže, ja i ti.

Bježimo od vodenkonja

iz rijeke San ta Si.

A čija je ideja bila

vodenkonja jahati,

baš tu na ušću

rijeke San ta Si?

Nije moja, niti tvoja

draga moja Florami,

već pali smo s kanua

ravno u rijeku San ta Si.

Odletjela je ptica,

no još lovimo se mi.

Vodenkonj, ti i ja

dužinom rijeke San ta Si.

Mokri i izgubljeni

na stablo popnemo se mi,

napokon sigurni od vodenkonja

iz rijeke San ta Si.

**Obiteljski nakit moga djeda**

U staroj škrinjici

u prašini i šutu

sjedi stari nakit obiteljski u kutu.

Već godinama razočarenje, čemer i sjeta

sjede u tom prstenu mog pokojnog djeda,

što je jednom pozdravio moju baku s vrata,

poslao joj poljubac

i nije se vratio,

nije se vratio iz rata.

**Kosjenka Regoču**

Moji magličasti pramenovi ogrnuli su tvoje lice,

rukom stežem tvoje srce, ogoljeno, s kockicama leda.

Pogledom pratim inje u tvojoj mišje sivoj bradi,

Za oproštaj utisnem poljubac na tvoje čelo.

"Zbogom Regoče." Kažem.

"Sad si dio Legengrada."

**O cvijetu**

Promatram te kako sjajiš na kiši,

pod kišobranom nečujno prilazim.

Tako si snažan!

Mirno nosiš teške kapi kiše.

Sve se miče, samo ti ne.

Uspravan si, stojiš ponosno!

Pružim ruku.

Mame me tvoje ružičaste latice.

Trgnem te, stresem se, trgneš me.

Tvoja snaga bila je samo krhka iluzija, varka, trik svjetla.

Onaj trzaj sa tebe je skinuo

sve sjajne perlice kiše.

Za njima skočile su mnogobrojne latice.

Ona divna slika od maloprije

zauvijek se razbila.

Preda mnom su samo tvoji ogoljeni tučkovi.

Tek nekoliko latica još ih pokušava zaštititi.

One ne mogu pokriti krhku nutrinu.

Žao mi je.

Nisam ti htjela oduzeti snagu.

Moja želja bila je jedino prisvojiti njen mali dio za sebe.

**Stanja vode**

Tekuća kao tvoje suze,

raspršena kao moje misli,

magla kao kad obuzmu me emocije, pesimizmi,

kiša što po meni lijeva,

led po kojem noga gazi,

susnježica što sve mori,

rosa što po lišću plazi,

para što se u vis diže,

snijeg što cijeli svijet pokriva,

tuča što zemlju tlači,

mirna voda koja sniva,

divlja buran vjetar diže,

pjena guta kraj što stiže.

**Na putu u Had rijekom Styx**

Tkati, tka, tkalac

tanku tamnu nit.

Niz tutnjajući tok teče

tmurna rijeka ponornica.

Tamo tiho i tužno

odlazi spati,

strmi teren sprati

sa tvoga i moga lica.

Naše tijelo je tvrdo,

truplo tromo i napuhnuto.

Od njega je trula rijeka,

naš trbuh prazan,

naši prsti crni.

Samo mutne oči u slijepoći

još se cakle u smrti.

Na hladno korito čekaju.

Tamo ćemo sniti.

Tamo ćemo usnuti.

**Usne**

Suhe ispucale usne ponekad pomiluje

moj magareći jezik

kad im se smiluje.

Kad oblikuju zvuk on ih ne napušta,

no kad izdajnički prsti dotaknu usta

on vani spremno plazi.

Okus krade, vraća ga unutra

i ostavlja sol na svojoj stazi.

**Crveni motor u hladnome proljeću**

Na prašnjavoj cesti misli mi prolijeću,

zvuk motora me grije u hladnome proljeću.

Crveni lak mutno sjajucka,

negdje u glavi mi ptica pjevucka.

Zapela sam na rotoru,

uvijek krećem ponosno,

opet ispočetka, udesno, odnosno

putem kojim znam,

koji mi se nudi,

na staroj yamahi pokvarene ćudi.

**Izazov razvoja**

Kamen je hladan,

mala sjemenka se bori,

upire se da ga nadiđe,

jer divlji lan tvrdoglav je cvijet,

nalazi način da izađe.

Kamen je hladan i sklizak i pust,

ali tih par zrnca zemlje

u toj hladnoj, mračnoj rupi

bit će dovoljno za mene.

Moje vitice van vire,

pusti kamen je opleten

mojim ljubičastim glavama

i žutim okom kojeg metnem

ondje gdje me kamen više skrivati neće

i gdje ususret suncu dočekat ću

život što se kreće.

**Vrhunsko doba**

Bilo je ljeto. Smijali smo se, svi zajedno, na vrhu svijeta. Uspravne glave i zagrljeni, u čoporu smo hodali ulicama. Pjevali smo stare pjesme i pričali nove viceve. Riva je bila naša, Podgora je odzvanjala našom snagom. Skakali smo u valove, noći smo provodili na plaži uz muziku. Nas petero i nitko više, bili smo majstori svijeta, lizači sladoleda, gospodari plaže. I bili smo sretni, bili smo pobjednici. Bilo je to vrhunsko doba, samo naše. Tako će nam u pamćenju uvijek i ostati.

**Gorčina**

Gorčina ne želi da previše ljudi kopa po njenom izvoru.

Ni da ni ne, sad kad po njemu kopam ja.

Prvotno je to bila samo jeka moje ljutnje, frustracije i umora,

ali iza svega skrivala se tuga i izdano povjerenje.

Tko to muti zdenac moga dvorišta

da tmurna voda tiho prisvaja moje bijesne suze?

Ne znam, izvor više ne diram.

**Nervoza**

Kiša što po meni lijeva

skriva me, budi me, po meni plazi.

Iznad mene grmi, sijeva,

tamni su oblaci na snazi.

Tanak je i lako puca

led po kom mi noga gazi.

Divlja bura um mi hladi,

porazi čekaju na mojoj stazi.

**Što ako**

Što ako te moja čežnja odbije od mene?

Ako valovi moga nadanja nadjačaju tvoju obalu

i ako moje vatre progutaju

zimzelene šume tvojih misli?

Što ako se moje vitice

opletu sasvim oko tvoga tijela

i odbiju te pustiti?

Hoću li i kad te zarobim u sebi

biti rob tvojoj dobroti, nježnosti i ljudskosti?

Hoću li se i tada gušiti u plimi tvog darivanja

i gorjeti u zagrljaju tvojih zvjezdanih noći?

I hoće li me i tad tvoje oči

onako brižno pogledavati?

**Tvoja ljepota**

Tvoja ljepota je stajala kao neko posuđe.

Bila si prašnjavi tanjur u staroj vitrini

oslikan motivom cvijeća.

I nitko te nije gledao, jer tko te se sjeća

kad si uvijek tu, u kutu

i dio pozadine.

Nitko te ne vadi, ne umiva.

Tvoje lice na sebi ne nosi mrvice kolača.

Tvoje lice mjesto toga nosi vrijeme.

Ono se tako dojma ljepšim

obrubljeno zrncima prašine.

**Tog jutra**

Tog jutra iznad mora nestalo je gravitacije.

 Jata riba plovila su oblacima.

 Iako baš nitko osim mene nije to vidio

 nemojte misliti da ja pretjerujem ili izmišljam.

 Nije to bio velik val ili igra svjetla.

 Svoju mrežu bacila sam visoko među oblake

 i evo sad ti i ja jedemo pečene te nebeske ribe.

**Mačak u vreći**

Nemojte nikom reći,

ali tražila sam mačka u vreći.

Zašto?

Jer rekli su mi

da to je put ka sreći.

Sve moje ukradeno vrijeme

vratiti se nikad neće,

ali zato sad imam mačka Đuru.

Još samo da dokopam se vreće.

**Pučišća: Pjesma o rastanku**

Palim svijeću, tebi dušo,

Što smo bića istog žića

I što tamo gdje je nekoć bilo tuklo

Hladni kamen glasno priča o rastanku.

I kroz metalni okus ulica

kojim noću luta sjeta

I kojima prekrasni miris cvijeta što cvjeta

Kvari slani okus ljeta

I suze na žalu imaju

Okus po rastanku.

U ponoć ipo kraj zvonika,

Crna silueta lika

Željna prilika uz odsjaj čika

Gleda prema tamnom svodu

U bezdan što boji vodu

Gdje rijetke nemani se žure

I repom mrak gaze

U plamene staze

što se razilaze u hodu,

Pri rastanku.

Kroz zjapeće rupe

granje šupljeg drveća

Stoji i sjeća se uz svjetlost svijeća

Laveža pasa i rike magaraca

Pokraj gusto obraslih maslina

Što sad gole čekaju na poljima,

U vrećama sastavljene,

A ulje u rastanku.

I ti dušo, što goriš plamenom moje ljubavi,

Sjećanje si bijeloga kamena,

Izglađena milovanjem, uklesana u vremenu,

A ja ko zmija na tebi se kačim,

Naboranu kožu svlačim

I ponovno se rađam u zoru

Kad se ribarske barke opraštaju od vode

I sreću se opet s krajem, s tobom,

pa mi te ugase.

Kad galebovi kljunom

Probodu život pod površinom,

Razlit će se morem moje sjećanje na tebe

I ja ću se razliti po poljima

Gdje ću s tobom mnoga jutra čekati sutra

I gdje sjenovita slutnja

da bliži se kraj puta

Pjeva gorku pjesmu o rastanku.

Uz piće i odsjaj krijesa miris spaljenoga mesa

Sa pepelom muti vodu

I zvjerska rika bijesa

Poprima sliku lijesa

Što se raspada i nestaje u podu.

I zrak težak je od muha

Što nad vrijesom plaze

I blijedih lica pored staze

Kojih, dok životom gaze, nosi seoski puk

Uz vječni muk.

A pokraj starog kamenjara

Bršljan i trava

Gdje je bila crkva stara

Pokrivaju dva kipa lava,

Poznatih zvijeri i čuvara dveri.

I tamo gdje moje noge hode

više nema vode

I šum u mojim ušima

Je škripa vrućeg kamena

I pogled na sunce u rastanku.

Sa visokog brda

Moćna krda koza

Preskaču ograde, preplave polja

I nabrste se loza

Što se za njih skidaju gole

Spremne da se rastanu,

Spremne da ih vole.

Onda kad me moja mati

još zvala večerati,

Onda kad smo ti i ja

bili još u nastanku,

Tko je mogao misliti o noći, o rastanku.

Tko je mogao znati

Da će miševi i uholaže

nastaniti polje naše,

Ugnijezditi se u korijenju naših maslina

I temeljima kuće

Odakle ih bura, ma koliko jako tuče,

Neće moći istjerati.

Tko je mogao znati i ćutjeti

Da će naša sreća

Što je rasla brzo poput poljskog cvijeća

Jednako brzo pasti

I da će tim veća sreća duha

Ko prenabreknuto tijesto kruha

Tako okrutno splasnuti da ćemo se rasuti mjesto cvasti.

**Koncert na nasipu**

"Idemo?" Pita ivan. "Oo itekako idemo!" Kažem ja.

"Da propustimo koncert na nasipu kojega smo tako dugo priželjkivali zbog toga što je našim mamama paranoja udarila u glavu? Kako da ne."

"Vidimo se onda sutra navečer u sedam?"

"Jasno! Ispred parka ko i uvijek." Kažem ja.

"Dogovoreno! Đenja Vale!"

"Bye, Bye Ivan!" Ekran se zacrni i ja se trijumfalno nasmiješim. Sloboda nas čeka!

S druge strane vrata, bez mog znanja, moj brat stoji poluotvorenih usta. Već planira sve reći svojoj ekipi.

"Marko i Anja će pošiziti! Njegova mlađa sestrica misli pobjeći na koncert? Ovo će biti dobro." Počne okretati broj na mobitelu.

Rano je ljeto, škola je gotova, ali sve je izglednije da će određena učenica sedmog razreda svoje praznike provesti učeći za kaznu u sobi. Dan je došao i prošao, večer se spustila i teško sjela na leđa petero djece. U parku ja i Ivan grabimo prema nasipu gdje će za manje od sat vremena svirati članovi Hladnog piva, a negdje pokraj nas, skriveni i na sigurnoj udaljenosti, prate nas Anja, Marko i moj stariji brat. Za to vrijeme naše majke, učiteljice u istoj školi, raspravljaju o svojim ishitrenim odlukama, točnije o zabrani odlaska na koncert.

"Ja sam čula da taj bend slušaju samo delikventi i (ovo prošapće prestravljeno) drogeraši!"

"Točno to! Znam da moj Ivan ne bi nikad takvo što radio, ali neću riskirati."

"Znam što misliš. Razumijem. Moja Valentina isto je pametna i dobra cura, ne kao ona Marija od susjeda koja se prošlog mjeseca iskrala, zamisli ovo, usred noći skupa s MUŠKIM prijateljem na neki koncert na obali save! Ta djevojka nema nikakav osjećaj za oprez."

"Baš grozno!" Kaže Ivanova mama. "Baš je dobro što su naša djeca tako poslušna i razborita. Ona sigurno upravo sada mirno u sobi razgovaraju na discordu i skupa slušaju taj bend na youtubeu."

Obje majke zadovoljne sobom uzdahnu.

Dok su majke cvrkutale o svojim malim anđelima, negdje blizu Trnskog nasipa ti isti anđeli su se šuljali mrakom i uzbuđeno žamorili o mogućem autogramu jednog i jedinog Mile Kekina i kako bi ga mogli iskamčiti.

"Slušaj Ivane! Kada dođemo što bliže možemo pozornici, ti mi se popni na leđa i probaj pridobiti njegovu pozornost."

"Zašto ja? Znaš kakav sam ja s ljudima."

"Razmisli malo genijalče. Tko je od nas dvoje lakši?"

"Ja."

"A tko je jači?"

"Ti."

"Razumijemo se onda?"

"Da." Duboko uzdahne. "Ali sljedeći put smisli nešto bolje."

"A da probaš sam misliti?"

"Zašto bi? Imam tebe za to."

Sad je bio moj red na uzdah. "Dobro dosta sad! Šuti i požuri ili ćemo kasniti!"

"Evo, evo, trčim. Tko je sad spor, ha?"

"Daj čekaj mene! Uspori!" Duboko dahčući dobacim. "Trčanje i ja slažemo se da se ne slažemo."

Iza nas su kroz mrak capkale tri figure. Polako su se počele pitati što će kad dođu do cilja. Na kraju krajeva, nitko od njih nije imao ulaznicu. Danas bi mogao biti dan kad će prerano ostati bez džeparca. Neka! Ovo vrijedi provesti do kraja. (...)

**povezanost i poznanstvo**

Ako me znaš i ja tebe znam, ako te poznam,

vežem te za sebe i ti mene vežeš,

tek smo onda povezani.

Ali ako me samo gledaš,

usputnom mi gestom život dodiruješ,

ako mi samo u prolazu mahneš

i samo tada nasmiješiš se,

onda smo jedno drugom

poznate nepoznanice, odvezane vezice

i veznici bez veze,

pa u mraku ležimo u zraku

i poznamo se jedino iz obaveze.

**Zagreb**

Ti si poraz i povratak,

ja što sam došla k sebi,

uvijek sam znala, ti si moj dom,

ne moj bijeg.

Ja sam ondje gdje trebam biti.

Stoga ne žalim za porazom, ne žalim za povratkom.

Vodila sam bitku meni suđenu izgubiti.

Čekala sam cijeli život da ti se vratim,

ja koja nisam nikada prije

u tebe nogom stupila,

a duhom nisam nikad ni otišla.

**Brač i obitelj**

Ti si hladni, slani zrak

i obala sjete.

Tvoj zagrljaj je onaj

plavetnih dubina.

U tvojim njedrima

ribe pasu uzice,

iz otvorenih žila

teče bijeli kamen

i prašina puni more

tamo gdje grobuju brodovi

i tvoje kuće se vraćaju zemlji.

Teški rad se, umoran od seljaka,

puti zvonu crkve,

pa od tamo nezaključanim kućama.

Prolaze magarci

i miriše brušće,

blitva i srdele su na stolu,

obitelj je na okupu.

**Tri pronađene čudne stvari u talogu na dnu šalice**

Nisu bile tamo prije.

Pitam se kako su unutra dospjele?

Tko bi to u moju kavu ubacio jedno stablo kestena, pola tamnog oblaka i kišnu kap?

Aha! Zar je već tu?

To je baka jesen!

Sigurno se sakrila u moju šalicu da tamo prespava ljeto što dolazi.

**Hrana divljine**

Ti što se hraniš mojim ustima,

jeko moje jeke i lice moga lica,

ti što zboriš svoje riječi s moga jezika,

pohlepna zvijeri, prestani me gutati!

Tvoje kanđe grebu druge mojim prstima,

niz moje grlo slijeva se okus jelenje krvi,

jučer smo lovili u šumi.

Glasno smo vrisnuli.

U nama je bila snaga čopora.

Crvene kapi nas kupaju na mjesečini.

Mi smo slobodni

i nismo više gladni

i nema više mene u tebi.

**Lice našeg pisanja**

Kako bi se lice našeg pisanja ponašalo kad bi ga zapostavili?

Bi li bilo na nas ljuto, tužno i razočarano našim nemarom?

Usamljeno bez naše prisutnosti?

Bi li ono što se nekad činilo dječje i svježe i nasmijano

postalo naborano lice umorne starice čije su usne zaboravile sreću?

Ili bi ostalo u prašini čekati na nas,

u istom onom stanju u kakvom je bilo,

da ga nježno rukom otprašimo,

pokupimo s hladna poda

i ponovno ga navučemo na sebe?

Hajde, ustani i pogledaj.

Je li postalo prašina?

**Strpljenje**

Jedna godina kao stoljeće, desetljeće skuplja se i sjeda.

Kad će proljeće? Gdje je proljeće našeg čekanja?